謝吳興守李端明致酒一首時寓德清
作者：劉一止
朝代：宋

paragraphs: 孔愉廟邊溪水長，石壁巖下飛泉香。
居士住此幾寒暑，只見四山青又黄。
今年春雨摧麥芒，六月稻穗乾欲僵。
煩公焦勞坐黄堂，何不趣公歸贊襄。
爲時開閣陰與陽，不令此憂遺君王。
我君有如坐甑內，口顧怫鬰不得驤。
公欲令我蘇肺腸，白衣致酒甚沛滂。
瓶粟未空陶氏倉，得酒且到王生鄉。
更招山前老漫郎，渠家曲柄荷可觴。